
Hovedstyret har bestått av:

· Leder: Gunnar Senneset
· Nestleder: Berit Bolland
· Aktivitetskoordinator: Ragnhild Nyhus Røsbjørgen
· Leder Ski: Jon Olav Røsbjørgen
· Leder Håndball: Kristine Setting
· Leder ABU: Trond Reitan
· Leder Trim: Kari Johanne Einvik

Aktiviteter 2017:
2017 har for hovedstyret vært et år hvor vi har hatt fokus på aktivitet og hvordan få til et enda bedre aktivitetstilbud for folket i bygda. Synliggjøring av hva Flå IL kan tilby har vært ett av hovedmålene.
Medlemshåndtering
Vi er nå fullt og helt inne i det påkrevde digitale medlemsregisteret som NIF har etablert – Klubbadmin.  Søknader om offentlige tilskudd går også gjennom disse systemene.  Medlemsmassen vår er stabil, og det er som normalt noen som faller fra mens nye medlemmer kommer til. Totalt har idrettslaget 634 medlemmer pr 31.12.2017.
Økonomi
Idrettslaget benytter Framgarden Regnskap som leverandør av fakturerings- og bokføringstjenester, noe som sikrer ryddighet og oversikt i våre regnskaper til enhver tid. Alle avdelingsledere har tilgang til å se i regnskapssystemet for å kunne drive avdelingene optimalt ut fra budsjettene. 

Anlegg
Før sommeren flyttet idrettslaget ut av kontorlokalet på Flå Samfunnshus.  Idrettslaget leier nå møterom gratis i Flå skole. Alt av permer, pokaler og arkivmateriale er arkivert i lageret i Flå skole.
Etter at fotballavdelinga ble skilt ut fra Flå, har vi hatt lite bruk for «Gammelbanen» ved E6. Flå IL ble enig med Gauldal Fotballklubb om å si opp leieforholdet med grunneierne, og banen ble ryddet før sommeren 2017.
Sponsoravtale XXL
Idrettslaget har tegnet en 3-årig avtale med Scantrade (Umbro) som leverandør, og XXL Tiller som sportsbutikk. Denne avtalen går ut 31.12.2018. Avtalen gir klubben i tillegg til sponsorpakke og fast rabatt, 3% kickback på alt våre medlemmer handler på XXL. Det er derfor viktig at man opplyser om medlemskap i Flå i kassen på XXL Tiller for alle vår medlemmer. Det avholdes også handlekvelder hvor våre medlemmer får rabatter på butikkens utvalg. 

Aktiviteter
Flå mestring: I mars startet vi opp med et nytt konsept for å prøve å få flere i alderen 5. -7. klasse i aktivitet gjennom et mer lekbetont opplegg som ble kalt Flå mestring. Jan Magnus Røsbjørgen hadde disse treningene som et ledd i et lederkurs for ungdom som han hadde deltatt på i regi Sør-Trøndelag Idrettskrets. Flå mestring ble gjennomført 5 ganger med ca 10-15 stk hver gang. 
Ide-dugnad: I april prøvde vi å dra i gang en idedugnad for folk i bygda for å høre hva de ønsker Flå IL skal kunne tilby. Men pga få påmeldte ble det utsatt på ubestemt tid.
Basistreninger: I tillegg til underavdelingenes faste aktivitetstilbud fikk aktivitetskoordinator i gang et gratis basistreningstilbud for alle i bygda. Vegard Stav og Jan Magnus Røsbjørgen er leid inn som instruktører for dette opplegget som startet i begynnelsen av september. Dette er treninger som passer alle uansett alder, kjønn og fysisk form. I løpet av høsten var hele 500 stk innom treningene, dvs et snitt på 17 personer per trening. I starten foregikk en del av disse treningene ute på styrkeapparatene til trimavdelinga på Blukkuåsen. Basistreningene er finansiert av penger som Flå IL fikk av MelhusBanken gjennom Digital Dugnad der folk kunne gi sin stemme via Facebook. I tillegg ble vi nominert til å være med i Nord-Trøndelag Elektrisitetsverks (NTE) konkurranse "Laget mitt". Til sammen på disse «dugnadene» fikk vi 28 000,- som vi øremerket aktivitet. 
Turntilbud: I samarbeid med Lundamo, Hovin og Trønder-Lyn startet vi i Flå IL opp et turntilbud for 1.-4. klassinger. Det ble i første omgang et prøvetilbud med 4 økter før jul. Påmeldingen tok helt av og over 100 unger i dalføret viste interesse. Det ble plass til kun halvparten pga sikkerhet og hallstørrelse. Vi håper dette kan bli videreført nå i vår. 
Foredrag: Sterk og stødig – foredrag om eldre og styrketrening. Monica Gundersen fra NTNU kom og holdt foredrag om viktigheten av styrketrening blant eldre. Ca 12 stk deltok på dette foredraget på Flå skole.
Zumbaparty: I samarbeid med Maxform på Lundamo inviterte vi alle i Gauldalen på Zumbaparty i midten av desember. Det ble fullsatt sal med nærmere 40 damer fra dalføret som fikk svingt seg til heftige rytmer med zumbainstruktør Miriam Nordhus fra Oppdal.

Markedsføring
Web: Hver uke siden september har det blitt utgitt et ukesbrev hvor vi i Flå IL forteller hvilke aktiviteter folk i bygda kan benytte i kommende uke. Dette legges ut på hjemmesiden og deles videre på facebooksiden vår Flå IL. Vi har flere hundre visninger både på hjemmesida og facebook og mange av innleggene har blitt sett over 1000 ganger.
Oppslagstavle: I oktober ble oppslagstavla vår hengt opp igjen på Prix Ler. 
PR: Trønderbladet og Gaula har skrevet om Flå IL ved flere anledninger. 
Planer for 2018
Aktivitet: Flå for folkehelsa. Allerede i gang med «Flå Challenge – 10 uker, 10 treninger, tar du utfordringen?». Over 100 stk meldte seg på. Og 62 stk ble kvalifisert (måtte ha deltatt på 10 treninger og medlem av Flå IL) til å delta i trekningen av flotte premier fra TT med overnatting, Tine med osteskrin, Rema1000 fruktkort, bøker og aktivitetsarmbånd. Det var trekning på premieutdelinga til ski- og trimavdelinga den 12. mars 2018.

Opprette egnet digital lagringsplass for dokumenter.
Planlegge jubileumsåret 2019. 
Vurdere å avslutte samarbeidsavtalen med XXL, selv om den ikke løper lenger enn ut 2018. 
Ivaretakelse av arkivverdig materiale, og igangsette skriving av historikken for Flå IL fra 1994 og fremover.
Vi ønsker å satse enda mer på lavterskel-tilbud. Engasjere flere småbarn/småbarnsforeldre

Økonomi
Se eget vedlegg med budsjett, regnskap og revisjonsberetning.

For hovedstyret i Flå IL 
Gunnar Senneset

